Krag gou in Parys, Vredefort herstelFoto bloot ter illustrasie. (Argieffoto: Unsplash) Dele in en om Parys se krag sal binnekort herstel word, nadat Eskom eindelik Maandagoggend R1,1 miljoen van die plaaslike munisipaliteit ontvang het. Inwoners van Parys en Vredefort sal na verwagting teen middernag weer krag hê, waarna kragonderbrekings vir herstelwerk geskeduleer sal word. Dele van die Vrystaatse dorpies sit al sedert Vrydag sonder krag – en later sonder water – nadat die Ngwathe-munisipaliteit se kragnetwerk oorlaai is en van Eskom se toerusting beskadig het. Die kragvoorsiener het geweier om die dorpe se krag te herstel alvorens die munisipaliteit die R1 miljoen opdok. Intussen is sommige inwoners, wat van krag afhanklik is om mediese toerusting te laat werk, se lewens in gedrang gestel. “Eskom bevestig graag dat die betaling eindelik vanoggend ontvang is. Herstelwerk aan Eskom se toerusting sal nou begin,” het die kragvoorsiener in ŉ verklaring gesê. Spanne sal na verwagting vandag daarop fokus om die verbindings te herstel, maar dit sal net ŉ tydelike oplossing wees. Verdere kragonderbrekings sal vandeesweek geskeduleer word om die transformatorbusse te herstel wat ook tydens die oorlading beskadig is. Besonderhede oor wanneer die onderbrekings sal geskied, sal aan die munisipaliteit oorgedra word. Eskom beweer hy waarsku die munisipaliteit reeds sedert 2018 dat sy voortgesette oorskryding van die gekontrakteerde hoeveelheid elektrisiteit wat deur Eskom aan die munisipaliteit verskaf word, eindelik skade aan Eskom se netwerk sou aanrig. “Eskom het in Augustus verlede jaar en in April vanjaar die munisipaliteit in kennis gestel dat enige skade wat aan die netwerk aangerig word, wat deur die munisipaliteit se eie nalatigheid veroorsaak word, vir die munisipaliteit se rekening sal wees,” sê Eskom. “Die munisipaliteit het tot hierdie voorwaarde ingestem, maar nooit die nodige voorsorgmaatreëls getref of voldoende pogings aangewend om hul gekontrakteerde hoeveelheid elektrisiteit op te gradeer nie.” Teen einde Junie vanjaar beloop dié munisipaliteit se agterstallige skuld aan Eskom altesaam R1,89 miljard. “Hierdie bedrag hou aan groei, aangesien die lopende rekening nooit ten volle betaal word nie.” Nietemin sal die kragtoevoer na die Ngwathe-munisipaliteit eersdaags herstel word. “Die risiko van oorlading en verdere skade bestaan steeds, daarom is dit noodsaaklik dat die munisipaliteit in die opgradering van sy stelsel belê.”